Ninmena

Ninmena – deivė Mesopotamijos mitologijoje, įkūnijusi sudievintą karūną. Ninmenos vardas reiškia „karūnos viešpatė“, tai tipinis šumerų dievavardis, sudarytas iš dantiraščio ženklo nin ir vietos ar objekto pavadinimo. Nėra iki galo aišku, ar deivė Men („karūna“), paliudyta ankstyvojo dinastinio laikotarpio zami himne ir, panašu, garbinta Uruke bei Sipare, tapatintina su Ninmena. Visgi dievybė dMen ar dMen-na, paminėta vėlyvose Veidnerio dievų sąrašo kopijose, laikoma Ninmenos pavidalu.

Ninmena – viena iš devynių gimdymo deivių, Nipūro dievų sąraše išvardytų po Šul-pa-e, taip pat panašiai paminėta tarp šešių dievybių Isino dievų sąraše, tačiau atitinkamoje An = Anum dievų sąrašo skiltyje neįrašyta, išvardytos tik Ninhursag, Ninmah, Dingirmah, Aruru ir Nintur. Tyrinėtojai nesutaria, ar Senosios Babilonijos karalystės laikotarpiu manyta, kad šie vardai – savarankiškų deivių, kurios imtos tapatinti, ar kad vietinių vienos dievybės pavidalų. Joan Goodnick Westenholz teigimu, Ninmenos atveju sinkretizmas apsiribojo literatūriniais tekstais. Vadinamajame Mistinių septyniukių archyve Ninmena greta kitų gimdymo deivių ir jų kulto centrų paminėta kaip „Utabo miesto Bēlet-ilī“.

Daugelyje įrašų paliudytas Ninmenos ir Ningidru, sudievinto skeptro, ryšys. Abu paminėti ritualiniame karūnacijos tekste, susijusiame su Eanna šventykla (anot Jeremiah Peterson, šio teksto neįmanoma patikimai datuoti).

Jūržemės dinastijai priskiriamame himne Ninmena paminėta ryšium su Nipūru kaip „Nipūro viešpatės“ prižiūrėtoja (Nin-Nibru), tačiau ryšys tarp jos ir Nipūro niekur kitur nepaliudytas.

Leksiniame tekste iš Emaro Ninmena prilyginama huritų kalnų deivei Leluri.

 Išnašos 

 Šaltiniai 







Kategorija:Mesopotamijos deivės